Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 701/13/6609	Rimavská Sobota, 14.1.2014
EEČ : 2-49-7-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov.

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
od 01.07.2013 do 27.12.2013 XXXXX a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 ods. 3 a nasl. Zákona o rodine číslo 36/2005 Zbierky zákonov a  ktorá mu bola uložená rozsudkom Okresného súdu XXXXX spisovej značky 11C 299/2006-14 z 24.07.2007, právoplatným a vykonateľným 04.09.2007 a to prispievať výživným na svoju dcéru mal. XXXXX, nar. XXXXX v XXXXX, sumou vo výške po 2.500,-- Sk mesačne, t. j. po 82,98 € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, XXXXX, aj napriek tomu, že za uvedené obdobie nikde nepracoval, následne sa zamestnal ako vodič MKD XXXXX XXXXX, kde pracuje aj v súčasnosti, čím mu vznikol za uvedené obdobie na bežnom zameškanom výživnom do 27.12.2013 pre matku dieťaťa XXXXX dlh vo výške 457,88 €,

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX uznesením spisovej značky ORP-1004/RS-RS-2013 z 11.12.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 10.01.2014 bol na tunajšiu prokuratúru predložený vyšetrovací spis na vec sa vzťahujúci, spolu s návrhom povereného príslušníka PZ na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.

Preskúmaním spisového materiálu ako aj citovaného návrhu povereného príslušníka som zistila, že tento je dôvodný. 
		
Obvinený XXXXX vo svojej výpovedi pred povereným príslušníkom PZ 23.12.2013 uviedol, že využíva svoje zákonné právo a v trestnej veci vedenej proti jeho osobe odmieta vypovedať s tým, že poverenému príslušníkovi predložil poštové poukážky z 12.12.2013 a z 21.12.2013, ktorými svojej bývalej manželke uhradil celý dlh na výživnom do konca decembra 2013. 

Svedkyňa a zároveň poškodená XXXXX vo svojej výpovedi v prípravnom konaní z 27.12.2013 uviedla, že jej bývalý manžel XXXXX si od 01.07.2013 neplnil vyživovaciu povinnosť voči dcére mal. XXXXX do jej rúk vo výške po 82,98 € mesačne, preto na neho podala trestné oznámenie. Od podania trestného oznámenia ku dňu výsluchu jej obvinený dlhoval na výživnom celkove sumu vo výške 457,88 €. Túto sumu obvinený splatil prostredníctvom pošty takým spôsobom, že 12.12.2013 a 21.12.2013 jej uhradil sumy vo výške 320,-- € a 150,-- €, čím celkove zaplatil 470,-- € ako výživné. Poškodená v závere svojej výpovede dodala, že obvinený XXXXX si teda splnil celú vyživovaciu povinnosť od 01.07.2013 až do konca roka 2013 a súhlasí s tým, aby bolo trestné stíhanie proti jeho osobe zastavené. Dcéra mal. XXXXX núdzou netrpela, nakoľko sa o ňu riadne a podľa svojich schopností a možností starala. 

Súčasťou vyšetrovacieho spisu sú aj listinné dôkazy a to rozsudok Okresného súdu XXXXX spisovej značky 11C 299/2006-14 z 24.07.2007, právoplatný a vykonateľný 04.09.2007, ktorým bol obvinený XXXXX súdom zaviazaný prispievať výživným na svoju dcéru mal. XXXXX, nar. XXXXX v XXXXX sumou vo výške po 2.500,-- Sk mesačne, t. j. po 82,98 € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, XXXXX.

V priebehu skráteného vyšetrovania boli zadovážené ďalšie listinné dôkazy a to správy ÚPSVaR XXXXX a sociálnej poisťovne na obvineného XXXXX, rodný list mal. XXXXX a doklady o úhrade zameškaného výživného v celkovej výške 470,-- € obvineným XXXXX svedkyni a zároveň poškodenej matke dieťaťa XXXXX. 

Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od 01.07.2013 do konca decembra 2013 splnil svoju vyživovaciu povinnosť v plnej výške a uhradil zameškané výživné za dané obdobie matke dieťaťa XXXXX, ďalšie výživné má uhradiť do 20.01.2014 a nakoľko o jeho dcéru v uvedenom období bolo riadne postarané zo strany jej matky a táto núdzou netrpela, som preto rozhodla tak, ako je to uvedené vo výrokovej časti tohto uznesenia.

Poučenie:

Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry Rimavská Sobota. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Renáta Vavráková
prokurátorka